નવરાત્રિ દરમ્યાન જુદા જુદા વિસ્તારોમાં અને સ્થળોએ મહિલા પોલીસ સાદા ડ્રેસમાં લુખા અને અસામાજિક તત્વો પર ચાંપતી નજર રાખશે અને યુવતીઓ કે મહિલાઓની છેડતી કરનાર કે તેમની જાતીય સતામણી કરનાર તત્વોને ઝબ્બે કરશે. બીજીબાજુ, યુવતીઓ અને મહિલાઓને પણ આવા તત્વોથી સાવધ રહેવા અને તકેદારી રાખવા ખાસ તાકીદ કરાઇ છે. નવરાત્રિ દરમ્યાન યુવતીઓ અને મહિલાઓની સુરક્ષા અને સલામતી માટે શહેર પોલીસ દ્વારા ખાસ કરીને મહિલા પોલીસ વિભાગ દ્વારા અલગ તૈયારીઓ અને આયોજન કરવામાં આવ્યા છે. જેમાં મહિલા પોલીસની અલગ-અલગ સ્કવોડની રચના કરવામાં આવી છે.